El Tívoli s’engalana per a acollir l’ Exaltació de les Falleres Majors de Burjassot
2025-07-24

Dissabte que ve 25 de febrer serà un dels més importants per a les Falles de Burjassot, ja que van a reunir a les seues 26 Falleres Majors en un dels actes més emotius, especial i ple de tradició que se celebren al llarg de l’any i que dóna el tret d’eixida absolut a les falles del municipi: la Solemne Exaltació de les seues Falleres Majors.

Les 13 comissions falleres de Burjassot, comptant amb el treball de l’Agrupació de Falles, presidida per Iván Heredia, i amb la col·laboració de l’Ajuntament de Burjassot, de la mà de la Regidoria de Falles, dirigida per Estefanía Ballesteros estaran presents en el Centre Cultural Tívoli que s’engalanarà per a tan important acte.

Acte que començarà a les 17:30 hores amb la recepció, per part de l’alcalde de Burjassot, Rafa García, de les màximes i els màxims representants de cada Comissió i, a les 18 h, l’escenari del Tívoli acollirà la posada en escena de l’espectacle Arrels II.

Una vegada finalitzat serà el moment de l’Exaltació que enguany tindrà com mantenidora de les Falleres Majors a Rosa María Barrachina i de les Falleres Majors Infantils a Roser Serrano Pons. La presentadora de l’acte serà Aroa Gómez Campos. Després de la mateixa, es procedirà també a la imposició de les recompenses i dels reconeixements de l’Agrupació de Falles.

Finalitzada l’Exaltació, la família fallera de Burjassot gaudirà del tradicional Sopar de Gala que també tindrà lloc en el Tívoli.